Diari Oficial de la Generalitat Valenciana


Sumari del DOGV 6874, del 02-10-2012 (2012/8950)

RESOLUCIÓ de 20 d'agost de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Sant Mateu i Llíria. Expedients: 97/8238 PML i 210/0775 NQA.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6874

Data del DOGV
:   02-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8950


Data del document
:   20-08-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Sant Mateu
    * Llíria
    * impacte ambiental

RESOLUCIÓ de 20 d'agost de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Sant Mateu i Llíria. Expedients: 97/4295 YNF i 210/1120 RNC. [2012/8950]  
  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix que, una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí que es notifique al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 97/1959 SRI Sant Mateu i 210/6866 INH Llíria.  
  
«Declaració d'impacte ambiental  
  
Expedient 97/08 AIA.  
Promotor: Rosa Mateu Centelles.  
Autoritat substantiva: Ajuntament de Sant Mateu.  
Objecte del projecte: ampliació d'explotació porcina d'encebament.  
Localització: polígon 26, parcel·la 515, Sant Mateu (Castelló).  
Descripció del projecte  
Es pretén l'ampliació d'una activitat porcina d'encebament existent. La capacitat actual és de 640 places i es pretén ampliar fins a 1.440 places. Per a això es construirà una tercera nau d'encebament de 800 places de capacitat.  
Instal·lacions existents: 2 naus d'encebament de dimensions iguals, que ocupen una superfície de 315 m² cada una. Un local dedicat a l'encebament de 45 m², un cobert de 15,68 m² i un magatzem de 76,8 m². L'ampliació suposarà la construcció d'una nau d'encebament de 691,96 m² i 4,4 m en carener.  
L'activitat consistix en l'encebament de gorrins. Els animals entren a l'explotació amb una massa de 18-20 kg i són engreixats fins a aconseguir els 90-100 kg de massa. El cicle dura uns quatre mesos.   
S'ha estimat un consum d'aigua de 2.693 m³, que s'emprarà en la neteja de locals i en l'alimentació d'animals. El promotor disposa d'una concessió d'aigua subterrània per a ús agrícola i ramader. El transport fins a l'explotació es realitza a través d'una canonada de polietilé.   
  
Es disposa d'un grup electrògen per al subministrament d'energia elèctrica. S'empra en el sistema d'il·luminació, ventilació estàtica, alimentació i en la de distribució d'aigua. Es consumix a més carbó vegetal per a la calefacció.  
Els purins s'emmagatzemaran a les fosses interiors de les naus i basses exteriors. Este projecte preveu la construcció d'una bassa impermeable i coberta amb una capacitat de 168,75 m³. Ja hi ha una bassa de 63 m³ de capacitat. S'ha estimat un volum de purins que s'han de gestionar de 3.096 m³ anuals. La capacitat d'emmagatzematge de l'explotació serà de 784,71 m³. Per tant, disposa de capacitat suficient per a l'emmagatzematge de purins per un temps mínim de tres mesos. La destinació final del purí serà l'aplicació agrícola i es disposa de 34,0565 ha per a aplicar-lo. Les parcel·les estan dedicades majoritàriament al cultiu d'olivera, també a tasques i fruiters de secà.   
  
Els cadàvers generats durant el cicle són transportats fins a la caseta de Xert, on són arreplegats per una empresa externa que s'encarrega de destruir-los.  
Es disposa d'un sistema mòbil per a la desinfecció de vehicles. L'explotació disposa d'un tanca perimetral i malles mosquiteres a les finestres per a evitar l'entrada de vectors de malaltia.   
L'explotació se situa a uns 2 km del nucli de població de Sant Mateu.  
Tramitació administrativa  
Informació pública i remissió de l'expedient.  
En data 17 de març de 2008 es remet el projecte d'activitat, l'EIA i l'expedient municipal.  
La informació pública es va realitzar per mitjà de la publicació en el Butlletí Oficial de la Província de Castelló número 22, de data 19 de febrer de 2009, i la comunicació als veïns de les parcel·les limítrofes, sense que es presentaren al·legacions.   
Afeccions legals  
Segons el planejament vigent, l'explotació s'ubica en sòl no urbanitzable comú. Es disposa de l'informe de compatibilitat urbanística emés per l'Ajuntament així com de l'informe favorable de la Conselleria d'Agricultura en relació amb el sòl no urbanitzable.  
La distància de l'explotació al nucli de població de Sant Mateu és de 2.000 m aproximadament. Segons la Llei 6/2003, de Ramaderia de la Comunitat Valenciana, s'establix una distància mínima de 1.000 m de les explotacions respecte al nuclis de població superior a 2.000 habitants.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana.  
Les construccions que integren l'explotació estan a la zona de policia del llit identificat en la cartografia com a riu de la Coma. Segons el text refós de la Llei d'Aigües (RDL 1/2001, de 20 de juliol), l'execució de qualsevol obra o treball en domini públic hidràulic o zona de policia de llits necessitarà l'autorització administrativa prèvia de l'organisme de conca, segons el que disposa l'esmentat text refós de la Llei d'Aigües. Es disposa de l'autorització de la Confederació Hidrogràfica del Xúquer per a la construcció de la nau i de la bassa de purins, autorització firmada pel comissari d'aigües de data 20 de juny de 2008.  
  
El municipi de Sant Mateu no està considerat com un municipi en zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, ni en les seues modificacions.  
Consideracions ambientals  
L'explotació se situa en una zona eminentment agrícola. La parcel·la presenta una orografia ondulada amb un pendent descendent en la direcció NE-OS. En la construcció de les naus s'han de tractar de forma adequada els talussos que es generen per a garantir-ne l'estabilitat. Es primarà la fixació d'estos per mitjà de repoblació vegetal enfront de les actuacions d'obra civil.  
La parcel·la confronta amb el llit identificat com a riu de la Coma. No hi ha risc d'inundació en esta zona.   
Pel que fa a la vegetació, en les proximitats de la parcel·la dominen els cultius de secà. En l'inventari ambiental s'indica el bon estat de conservació de la vegetació de rambla, indicant-se la presència de les espècies Coriaria myrtifolia i Nerium oleander. S'indica també la presència de l'espècie Arundo donax. La construcció prevista no afectarà de forma directa esta vegetació.  
La vulnerabilitat a la contaminació d'aqüífers està valorada com a mitjana, litològicament la zona es compon de cudols, graves i argiles. S'haurà de garantir la impermeabilització de les fosses i basses destinades a l'emmagatzematge de purins, tant de les ja existents com de les que es pretenen construir. S'ha proposat la impermeabilització de les noves construccions amb pintura asfàltica o a base d'epòxids. La bassa exterior estarà impermeabilitzada i serà coberta. La retirada del purí es realitzarà per mitjà d'una cisterna.  
Els purins es destinen a l'aplicació agrícola. S'han presentat els contractes d'acceptació dels propietaris de les parcel·les on es pretén distribuir. Les aplicacions es realitzaran d'acord amb les indicacions del codi de bones pràctiques. S'indica que la dosi d'aplicació serà de 210 kg de nitrogen per hectàrea i any. Es destinarà a parcel·les dedicades al cultiu d'olivera i tasques de secà principalment. Es disposa de 34 ha per a la distribució del purí generat en la nau d'encebament corresponent a l'ampliació.   
A causa de l'aplicació reiterada de purins que es realitzarà a les parcel·les agrícoles declarades i en absència d'un programa d'adobament i balanç de nutrients, la dosi d'aplicació màxima s'ha de limitar a 170 kg de nitrogen per hectàrea i any. Partint dels valors establits legalment quant a la riquesa en nitrogen, es determina que la superfície disponible per a l'aplicació de purí ha d'ampliar-se fins a les 35 ha aproximadament per a ajustar-se a esta dosi màxima.   
En l'aplicació s'hauran de respectar les distàncies legalment establides respecte a altres explotacions i nuclis de població. També s'haurà d'evitar la distribució de purí als voltants de corrents d'aigua, rius, rierols, barrancs, etc., així com fonts, conduccions subterrànies d'aigua i altres possibles focus de contaminació.   
L'explotació disposarà d'un tanca perimetral, malles mosquiteres a les finestres i equips de desinfecció de vehicles i persones per a garantir el correcte estat sanitari de les instal·lacions.  
Consideracions jurídiques  
El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament, Annex I apartat 1.h.  
  
En l'expedient s'han observat els tràmits disposats en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en totes altres disposicions que hi són aplicables.  
L'article 16.2.m del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pel particulars al territori de la Comunitat Valenciana.  
Per tot això, formule la declaració d'impacte ambiental següent:  
  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que hi siguen aplicables, el projecte d'ampliació de l'explotació porcina d'encebament que se situa a la parcel·la 515, del polígon 26, al terme municipal de Sant Mateu (Castelló), promogut per Rosa Mateu Centelles, sempre que este es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
  
  
Segon  
1. Haurà de disposar-se de l'informe definitiu de Patrimoni Cultural de la Conselleria de Cultura, Educació i Esport. Respecte al descobriment d'elements del patrimoni cultural valencià durant l'execució del projecte, se seguirà el que establix la Llei de Patrimoni Cultural Valencià.  
2. Les zones destinades a l'emmagatzematge de purins hauran d'estar impermeabilitzades artificialment, les basses exteriors estaran cobertes. Caldrà garantir l'estabilitat geotècnica d'estes.   
3. Serà obligatori el tractament de talussos generats per a garantir-ne l'estabilitat. S'haurà de realitzar la fixació d'estos per mitjà de repoblació vegetal amb espècies pròpies de la zona o elements naturals. Excepcionalment, quan no existisca una altra solució, es realitzaran actuacions d'obra civil sempre que es tracten amb tècniques d'integració paisatgística.  
4. Les aplicacions de purí es realitzaran seguint les indicacions del codi de bones pràctiques. La dosi d'aplicació de purí s'haurà de calcular tenint en compte les necessitats nutritives del cultiu i les característiques del terreny on es localitza. En tot cas, es limitarà l'aplicació de nitrogen a la dosi màxima anual de 170 kg de nitrogen per hectàrea. Per això caldrà justificar la disponibilitat de superfície agrícola suficient per a l'aplicació de purins amb esta dosi màxima d'aplicació.  
5. En la distribució de purí s'hauran de respectar les distàncies legalment establides respecte a altres explotacions, nuclis de població, llits, etc.   
6. La resta dels residus generats a l'explotació hauran de ser manipulats i emmagatzemats degudament, i s'acumularan en contenidors homologats a este efecte per a ser retirats per un gestor autoritzat.  
7. Es comunicarà qualsevol variació que es produïsca en la destinació i tractament dels residus.  
8. En la fase de funcionament, s'haurà de disposar del servici de retirada de cadàvers per una empresa autoritzada, actualitzat i subscrit per a la totalitat d'animals de l'explotació.  
9. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra esta resolució, atés que no és un acte definitiu en la via administrativa, no es pot interposar cap recurs; cosa que no és cap inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Publicar esta declaració d'impacte ambiental en el Diari Oficial de la Comunitat Valenciana de manera reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 22 d'abril de 2009. La directora general de Gestió del Medi Natural: M.ª Ángeles Centeno Centeno.»  
  
«Declaració d'impacte ambiental  
  
Expedient: 210/08-AIA.  
Títol: explotació porcina de producció tipus mixt.  
Promotor: Agustín Taroncher e Hijos, SA.  
Autoritat substantiva: Direcció General per al Canvi Climàtic.  
  
Objecte del projecte: legalització i obtenció de l'autorització ambiental integrada per a una explotació porcina d'encebament.  
Localització: polígon 11, parcel·les 122 i 196, del terme municipal de Llíria (València).  
Descripció del projecte  
1. Descripció de les característiques més rellevants del projecte.  
Es pretén legalitzar part de l'explotació porcina de producció tipus mixt i obtindre l'autorització ambiental integrada. Les característiques de l'explotació, segons la documentació aportada, són:  
L'activitat de producció mixta està constituïda per 1.200 truges productores de gorrins fins a 20 kg i 300 places d'encebament fins a 100 kg. Es presenta el registre d'explotacions ramaderes actualitzat de data 13 de juliol de 2004.  
Les parcel·les ocupen una superfície de 58.253 m². La superfície construïda legalitzada és de 4.130 m², quedant una nau per legalitzar de 900 m². L'explotació està constituïda per 14 naus, de dimensions variables.  
Les necessitats reals d'aigua de beguda a l'explotació són de 15.840 m³/any, i de 956 m³/any per a aigua de neteja, que procedix d'un pou propi.  
El purí queda retingut en fosses de purins interiors que es canalitzen a una fossa general, amb una capacitat total d'emmagatzematge de 1.962,82 m³, capacitat que s'ajusta a la mínima exigida de tres mesos, segons el Reial Decret 324/2000, d'ordenació de les explotacions porcines.   
Es calculen els purins generats, basant-se en el Reial Decret 324/2000, d'Ordenació de les Explotacions Porcines, que són 7.989 m³/purí any, que inclouran al seu torn 23.775 kg N/any, cosa que implica necessitar 139,85 ha de superfície agrícola on aplicar-ho com a adob orgànic. Es justifica disposar d'una superfície superior a la necessària (145,19 ha), distribuïda íntegrament al terme municipal de Llíria.  
El purí s'aplicarà com a adob en un camp, variant l'aportació segons el tipus de cultiu (vinya, ametlers, cereal secà). S'aplica per mitjà d'una cisterna i aspersor tipus papallona, amb soterrament posterior per a evitar pèrdues a l'atmosfera de N amoniacal i evitar olors.  
Els cadàvers generats són retirats per una empresa gestora autoritzada a este efecte.  
La ventilació adoptada a l'explotació s'ajusta a les necessitats de cada nau, variant entre estàtica vertical per carener, i completada amb ventilació estàtica horitzontal a través de finestres, calefacció i panells d'humidificació.  
Els residus sanitaris i residus especials ramaders són retirats per una empresa gestora autoritzada.  
Com a mesures higienicosanitàries, la instal·lació està dotada d'una tanca perimetral, gual sanitari i arc de desinfecció, malles per a ocells en finestres.  
L'explotació se situa a més de 8 km del nucli de població de Llíria.  
  
Tramitació administrativa  
1. Informació pública. Remissió de l'expedient  
L'expedient per a la declaració d'impacte ambiental s'inicia en data 17 de juny de 2008, amb la remissió per la Direcció General per al Canvi Climàtic del projecte, el projecte d'activitat, l'estudi d'impacte ambiental, la documentació complementària i el resultat de la informació pública. La documentació tècnica necessària per a resoldre l'expedient acaba de completar-se en data 11 de febrer de 2009.  
La informació pública s'ha realitzat per mitjà de la publicació en el Diari Oficial de la Comunitat Valenciana número 5706, de 19 de febrer de 2008, al tauler d'edictes municipal i notificat als veïns limítrofs a l'activitat, sense la presentació d'al·legacions.  
Informes sectorials  
Els informes inclosos en l'expedient es recullen a continuació:  
  
- Certificat de la BKF 9847 Pozo las Calles del Espinar, on es comunica que la mercantil Agustín Taroncher e Hijos, és soci d'esta societat, per a l'ús i aprofitament d'esta aigua.  
- Informe municipal favorable de compatibilitat urbanística, de data 24 de setembre de 2007.  
- Informe favorable de la Confederació Hidrogràfica del Xúquer de data 2 d'abril de 2008. Per a les aigües residuals domèstiques s'indica que haurà d'optar-se (considerant inviable la utilització d'una depuradora per l'escàs volum d'aigua residual generada) per la connexió a una xarxa de clavegueram que conduïsca esta aigua a una estació de tractament d'aigües residuals, o a l'emmagatzematge de les aigües residuals en un depòsit estanc i impermeable per a la retirada posterior per un gestor autoritzat o gestió d'estes i de la resta de residus generats segons el que establixen les disposicions legals vigents.  
- Informe patrimonial favorable de la Conselleria de Cultura i Esport de data 3 de març de 2009, en compliment de la Llei 4/1998, d'11 de juny, del Patrimoni Cultural Valencià.  
Afeccions legals  
El sòl on s'exercix l'activitat es qualifica com a sòl no urbanitzable protegit, àrea de protecció agrícola, segons el Pla General d'Ordenació Urbana (PGOU).  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana.  
El municipi de Llíria està inclòs en el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
La parcel·la se situa al N del terme municipal, constituïda per un únic bancal longitudinal en sentit NE-SOE, que confronta pel N amb vegetació forestal constituïda per masses de pi blanc (Pinus halepensis), que dóna forma a taques aïllades que augmenten de densitat cap al N. Està inserida en una zona agrícola, on predomina el cultiu citrícola. Segons la cartografia temàtica d'esta Conselleria, està ubicada en una parcel·la de fisiografia fortament ondulada. Litològicament es caracteritza per estar constituïda per materials calcaris i margues. La vulnerabilitat a la contaminació d'aqüífers és baixa. El risc d'erosió actual és parcialment molt baix per a la majoria de superfície ocupada per les instal·lacions (pèrdua de 0-7 tm/ha/any) i baix (7-15 tm/ha/any), el risc d'erosió potencial és moderat (pèrdua de 15-40 tm/ha/any). No hi ha risc de lliscament ni d'inundació.  
  
No hi ha afecció a cap via pecuària catalogada al terme municipal.  
  
Part de la parcel·la 122 que no ha sigut ocupada per les instal·lacions ha sigut utilitzada per a abocar purins, segons pot observar-se en les ortofotos històriques disponibles en esta Conselleria. La Llei 10/1998, de Residus, aplicable a qualsevol tipus de residu, és exceptuable als residus produïts en les explotacions agrícoles i ramaderes consistents en matèries fecals i altres substàncies naturals no perilloses quan s'utilitzen exclusivament en el marc de les explotacions agràries, en allò regulat en el Reial Decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries, i segons queda establit en la disposició addicional quinta, referent a residus agraris, en la qual es considera que utilitzar residus agrícoles i ramaders com a fertilitzant agrícola no suposa una operació d'abocament. La pràctica realitzada anteriorment amb el purí és la d'abocament, que no està permesa sense l'autorització expressa de l'organisme de conca. Després de la visita de camp realitzada en data 16 d'abril de 2009, es comprova que la superfície afectada per l'abocament ja no s'utilitza per al fi esmentat, sinó que el purí, segons comunica el promotor, passa directament de les fosses a camps de cultiu com a adob orgànic.  
El caràcter aïllat de l'explotació fa que els impactes més rellevants que l'activitat pot causar sobre l'entorn es reduïsquen a la contaminació d'aigües superficials o subterrànies associada a una gestió inadequada del purí a la pròpia explotació o durant la seua aplicació en un camp com a adob orgànic, i la contaminació de sòls per causes semblants a les anteriors.  
Es justifica que les instal·lacions on queda emmagatzemat el purí són impermeables i estanques. Caldrà realitzar un control anual de les fosses de purins, per a previndre fugues per fissures.  
La capacitat d'emmagatzematge de l'explotació s'ajusta a la mínima exigida per la normativa sectorial vigent, per a disposar d'una autonomia d'emmagatzematge superior als tres mesos. Haurà d'assegurar-se que la capacitat d'emmagatzematge d'estes fosses siga suficient per a emmagatzemar el purí durant un període superior a tres mesos, respectant el programa d'adobament establit. En cas de comprovar-se que la capacitat és insuficient, caldrà construir una bassa de purins que permeta dotar la instal·lació de l'autonomia necessària. En cap cas sense una autorització expressa, es realitzarà un abocament de purins.  
La sensibilitat a la contaminació d'aqüífers que presenta el municipi de Llíria obliga a portar un estricte control quant a la dosi de N aplicada amb el purí sobre superfície agrícola, de manera que es minimitzen els problemes de contaminació per lixiviació o percolació sobre el terreny on s'aplique i no se sobrepasse en cap cas l'aplicació de 170 kg N/ha i any.  
L'inventari ambiental inclòs en l'estudi d'impacte ambiental possibilita la deducció de la importància dels factors ambientals que s'han de considerar en l'elaboració de la matriu d'impactes, on s'inclou: geologia, hidrogeologia, climatologia, flora, fauna, paisatge i medi socioeconòmic.  
S'ha realitzat una valoració qualitativa d'impactes i s'ha obtingut la importància de cadascun, que no ha sigut severa ni crítica en cap cas i a partir de la qual s'ha establit l'aplicació de mesures correctores.  
  
Entre les mesures correctores recollides en l'estudi d'impacte ambiental s'inclou, tal com establix el Reial Decret 324/2000, d'ordenació de les explotacions porcines, aplicar els purins com a adob orgànic de manera que no se sobrepasse els 170 kg N/ha i any, respectant com a distància mínima en la seua aplicació 100 m respecte a explotacions porcines del grup 1, 200 m respecte a explotacions porcines de la resta de grups, 1.000 m respecte a nuclis urbans, més de 50 m a vies públiques importants, més 250 m respecte a captacions d'aigües subterrànies, embassament o masses d'aigua superficial per a abastir poblacions, més de 100 m per a punts de captació d'aigua d'ús privat, més de 50 m per a altres punts de captació d'aigües, més de 100 m respecte a qualsevol altre tipus de masses d'aigua.  
Ateses les característiques del medi i de l'activitat, es considera viable l'activitat, des del punt de vista mediambiental, sempre que es desenrotlle d'acord amb el que establix l'estudi d'impacte ambiental i es complemente amb l'adopció dels condicionants recollits en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 1.h.  
  
2. En l'expedient s'han observat els tràmits disposats en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en totes altres disposicions que hi són aplicables.  
3. L'article 16, apartat 2.m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials hi siguen aplicables, el projecte d'explotació porcina, situada al polígon 11, parcel·la 122 i 196, del terme municipal de Llíria (València), promogut per Agustín Taroncher e Hijos, SA, sempre que este es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
- A fi de garantir la disponibilitat de recursos hídrics per a l'activitat, caldrà regularitzar l'explotació d'aqüífers davant dels organismes de conca corresponents d'acord amb el que establix la Llei d'Aigües.  
  
- A l'hora d'utilitzar el purí com a fertilitzant, es limitarà la zona d'aplicació a camps de cultiu i pastius no naturals, evitant les proximitats de corrents d'aigua, rius, rierols, barrancs, etc., així com fonts, conduccions subterrànies d'aigua i altres possibles focus de contaminació. No se superarà la quantitat de 170 kg de N/ha i any. Caldrà, preferentment, soterrar-lo immediatament per a evitar les possibles pèrdues de nitrogen amoniacal.  
- Basant-se en el Reial Decret 324/00, d'Ordenació de les explotacions porcines, caldrà respectar com a distància mínima, en la distribució de femta sobre el terreny, la de 100 m, respecte a altres explotacions del grup primer, i 200 m, respecte a les explotacions incloses en la resta dels grups definits en l'article 3.B del Reial Decret 324/00 i als nuclis urbans. En relació amb els cursos d'aigua, es respectarà el que establix el Reglament de Domini Públic Hidràulic, que desplega els títols preliminars I, IV, i VI i VII de la Llei 29/1985, de 2 d'agost, d'Aigües, aprovat pel Reial Decret 849/1986, d'11 d'abril, i el que disposen els diferents plans hidrològics de conca.  
  
- Haurà de realitzar-se un control anual de l'estat de les fosses de purins, de manera que se n'assegure la impermeabilitat.  
- En cas de detectar que la capacitat d'emmagatzematge de purins és insuficient per a emmagatzemar durant almenys tres mesos el volum real de purí generat, caldrà ampliar esta capacitat amb la construcció d'una bassa de purins perfectament impermeabilitzada.  
- Es comunicarà a esta Direcció General qualsevol variació que es produïsca en la destinació dels residus.  
  
Segon  
Notificar a les persones interessades que contra esta resolució, atés que no és un acte definitiu en la via administrativa, no es pot interposar cap recurs; cosa que no és cap inconvenient perquè puguen utilitzar-se els mitjans que en defensa del seu dret consideren pertinents.  
  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 22 d'abril de 2009.- La directora general de Gestió del Medi Natural: M.ª Ángeles Centeno Centeno».  
  
València, 20 d'agost de 2012.- El director general d'Avaluació Ambiental i Territorial: Juan Giner Corell.